- સમર્થકો અસારવાના MLA નિવાસસ્થાને પહોંચશે - વિધાનસભામાં ખાનગી બિલ માટે ભાજપના 12 ધારાસભ્યોનું સમર્થન જરૂરી, 80 MLA સમર્થનમાં છે અમદાવાદ, તા.6 જુલાઈ 2018, સોમવાર છેવાડાના દલિત-આદિવાસીઓના કલ્યાણ-વિકાસની મસમોટી વાતો થાય છે પણ વાસ્તવમાં આ સમાજ માટે બનાવાયેલી યોજના પાછળ સરકાર નાણાં જ ખર્ચતી નથી. દલિતો-આદિવાસીઓ આ મુદ્દે આંદોલન છેડયુ છે. વિધાનસભામાં આ મુદ્દે ખાનગી બિલ રજૂ કરાયુ છે. ૮૦ ધારાસભ્યોએ આ બિલને સમર્થન આપ્યુ છે. ભાજપના ૧૨ ધારાસભ્યોનું સમર્થન મેળવવુ જરુરી છે ત્યારે મંગળવારે અમદાવાદમાં અસારવાના ધારાસભ્ય પ્રદિપ પરમારના નિવાસસ્થાને પહોંચી કાયદાનુ સમર્થન મેળવવા આવેદનપત્ર આપવામાં આવનાર છે. ૮૦ના દાયકામાં કેન્દ્ર સરકારે છઠ્ઠી પંચવર્ષિય યોજના ઘડી હતી જેમાં અનુસૂચિત જનજાતિ માટે ખાસ અંગભૂત યોજનાનો સમાવેશ કરાયો હતો. જોકે, આ યોજના હેઠળ રાજ્ય સરકારો પૂરતા નાણાં જ ફાળવતી નથી. દલિત-આદિવાસીઓના વિકાસ માટેના કામો જ આ ગ્રાન્ટ વિના થતા નથી.ભાજપ સરકારે વર્ષ ૨૦૧૫-૧૬માં માત્ર ૨.૬૨ ટકા ગ્રાન્ટ ફાળવી હતી જયારે વર્ષ ૨૦૧૭-૧૮માં ૨.૬૨ ટકા રકમની ફાળવણી કરી હતી. થોડાક દિવસ પહેલાં જ દલિત-આદિવાસી ધારાસભ્યો,આગેવાનોની એક સર્વપક્ષિય બેઠક યોજાઇ હતી જેમાં પણ ભાજપના ધારાસભ્યો ફરક્યા ન હતાં. દલિત-આદિવાસીઓના કલ્યાણ માટે આવશ્યક એવા ખાનગી બિલના સમર્થન માટે હજુ ૧૨ ધારાસભ્યોનું સમર્થન મેળવવુ જરુરી છે. જેના ભાગરુપે મંગળવારે ભાજપના ધારાસભ્યોના નિવાસસ્થાને જઇને કાયદાનું સમર્થન માંગવામાં આવશે. કોંગ્રેસના ૭૭ ધારાસભ્યો,ભારતીય ટ્રાયબલ પાર્ટીના ૨ ધારાસભ્યો,અપક્ષ ધારાસભ્ય જીજ્ઞોશ મેવાણીએ આ કાયદાને સમર્થન આપ્યુ છે.